Tove Videbæk (KRF), 2001-01-17:
Kommunerne har ansvaret for tilsyn med de lokale plejehjem.
Kommunerne skal føre tilsyn med, hvordan plejehjemmene løser sine opgaver, og tilsynet skal omfatte både indholdet af tilbudene og den måde, opgaverne udføres på.
De senere år har der desværre været uhyggelig mange eksempler på, at tilsynet ikke har fungeret.
Kommunernes tilsyn har måske sat kikkerten for det blinde øje og ikke lagt mærke til de kritisable forhold, der har hersket og hersker mange steder.
Det skyldes sikkert bl.a., at der ikke er en klar skillelinje mellem driftsstyring og tilsyn, og det vil sige, at den samme, som udfører jobbet, også fører tilsyn med, at det gøres godt nok.
De sager, der har været fremme på det seneste, drejer sig bl.a. om skjult medicinering, ændringer i beboeres medicintildeling uden lægeordination, anvendelse af forældet medicin, manglende lægekontakt i tide, manglende hjælpemidler, nedværdigende behandling af ældre, osv. osv. Oxford Research-undersøgelsen fra juni 2000 har bekræftet, at det nuværende tilsyn er både usystematisk og tilfældigt.
Her skal det anstændigvis nævnes, at rigtig mange plejehjem fungerer godt, og at der trods alt er en tredjedel
af kommunerne, der gennemfører et egentligt formaliseret tilsyn med kommunens plejehjem.
Vi skal have etableret et lovpligtigt, uvildigt, regelmæssigt og både uanmeldt og anmeldt uafhængigt tilsyn, altså en total uafhængig instans.
Men om det skal være de praktiserende læger, der skal udføre det, er vi nu ikke sikre på i Kristeligt Folkeparti.
Vi mener ligesom flere andre ordførere, at man skal have embedslægeinstitutionen tilbage på skansen.
Embedslægerne bør igen have ressourcer og kompetence til at gennemføre de regelmæssige anmeldte og uanmeldte tilsynsbesøg.
De seneste forsøg fra en embedslæge på at foretage et uvildigt tilsyn blev nærmest kvalt, da hun fik mundkurv på og fik at vide, at hun kun måtte beskæftige sig med den sundhedsmæssige side af sagen.
Samtidig med tilsynene mener vi i Kristeligt Folkeparti også, at der er behov for at inddrage både beboere, pårørende, ansatte og frivillige foreninger osv.
, og det bør bestemt ikke være op til kommunerne, om det er nødvendigt at inddrage de pågældende.
Ligeledes kunne man i forbindelse med tilsynet også overveje en anmeldelsespligt eller indføre en parallelregel til de danske regler på børne- og ungeområdet.
Dette ville indebære, at den, der får kendskab til, at en beboer på plejehjem, i plejebolig eller lignende udsættes for vanrøgt eller nedværdigende behandling eller lever under forhold, der bringer den pågældendes sundhed eller udvikling i fare, har pligt til at underrette overordnede myndigheder eller tilsynet herom. Svage ældre på plejehjem er jo ikke kritiske kunder, der råber op eller klager.
De er i en udsat og sårbar situation og er dybt afhængige af hjælp fra andre, og derfor må og skal værdigheden og respekten for den enkelte beboer være den røde tråd gennem alt, hvad der vedrører plejehjem, hvad enten det er spørgsmål om personalekvalifikationer, boligindretning eller tilsyn med plejehjem.
Derfor ønsker Kristeligt Folkeparti et totalt uafhængigt og uvildigt tilsyn, og vi ønsker embedslægerne på banen igen.